Olympijské zlatoOlympijské zlato

Belinda Benčičová s pohárom pre víťazku juniorky Wimbledone 2013
**Belinda Benčičová** (\* 10. marec 1997, Flawil, Švajčiarsko) je švajčiarska tenistka, olympijská víťazka z Tokia 2020 vo dvojhre, bývalá juniorská svetová jednotka a juniorská majsterka sveta pre rok 2013. 

Na rebríčku WTA bola vo dvojhre najvyššie klasifikovaná vo februári 2016 na 7. mieste a vo štvorhre potom v tom istom dátume na 59. mieste. Na juniorskom kombinovanom rebríčku ITF bola najvyššie hodnotená v júni 2013 na 1. mieste a v závere sezóny 2013 ju Medzinárodná tenisová federácia vyhlásila za juniorskú majsterku sveta.

Na najvyššej grandslamovej úrovni sa prebojovala do štvrťfinále dvojhry na newyorskom US Open 2014, kde nestačila na nenasadenú Číňanka Pcheng Šuaj, ktorej podľahla v dvoch setoch. V ženskej štvorhre sa najďalej dostala spoločne s Češkou Kateřinou Siniakovou do 3. kola na French Open 2015, kde podľahli neskorším Víťazkám Bethanie Mattekovej-Sandsovej a Lucii Šafářovej. Po boku slovenského hráča Martina Kližana si zahrala tiež a dosiahli tretie kolo zmiešanej štvorhry na trávnatom Wimbledone 2014.

Vo švajčiarskom fedcupovom tíme debutovala v roku 2012 v stretnutí 2. svetovej skupiny proti Austrálii, v ktorom po boku Amry Sadikovićovej prehrali štvorhru s párom Casey Dellacquová a Jelena Dokićová. Do apríla 2016 v súťaži nastúpila k šiestim medzištátnym zápasom s bilanciou 6 – 1 v dvojhre a 3 – 2 v štvorhre.

Súkromný život
--------------

Benčičová má slovenské korene po otcovi Ivanovi Benčičovi, ktorý ju trénuje. Jeho rodičia s ním v roku 1968, keď mal päť rokov, emigrovali z Československa do Švajčiarska. Dedo z otcovej strany hral ľadový hokej za Slovan Bratislava. Otec pochádza z Bratislavy a matka Daniela Benčičová z Močenku pri Nitre. Doma hovorí po slovensky. Britský denník *The Telegraph* v januári 2014 uviedol, že má jej otec tiež české korene. Tenistka vlastní švajčiarske a slovenské občianstvo.

Na jej príprave sa tiež príležitostne podieľa Melanie Molitorová, tiež československá emigrantka do krajiny helvétskeho kríža a matka bývalej svetovej jednotky Martiny Hingisovej. S tenisom začala v štyroch rokoch, keď nastúpila do tenisovej školy Molitorovcov. Každodenné tréningy začala vo svojich siedmich rokoch. Pol roka strávila tiež vo floridskej Nick Bollettieri Tennis Academy.
V roku 2018 sa jej partnerom stal osobný fyziotrenér a bývalý futbalista Interu Bratislava, Martin Hromkovič.

Juniorská kariéra
-----------------

V juniorskej kategórii vyhrala dva singlové grandslamy, keď si vo finále French Open 2013 hladko poradila s Nemkou Antoniou Lottnerovou 6 – 1 a 6 – 3. O necelý mesiac neskôr zvládla finálový duel vo Wimbledone 2013 proti Američanke Taylor Townsendovej, ktorú porazila 4 – 6, 6 – 1 a 6 – 4. Z bojov o deblový titul vo Wimbledone 2012 a na US Open 2012 a 2013 odišla ako porazená finalistka.

Profesionálne kariéra
---------------------

### 2011

Prvý turnaj kariéry odohrala na turnaji ITF vo švajčiarskom Fallalendene. V kvalifikácii porazila Petru Rohanovú a Chiaru Frapolliovú. V hlavnej súťaži sa prebojovala do štvrťfinále cez Tess Sugnauxovú a Milanovi Špremovú. V ňom podľahla Sandre Martinovičovej 5 – 7 a 3 – 6. Na monzónskom turnaji ITF štartovala na divokú kartu. V úvodnom kole však vypadla s kvalifikantkou. Divokú kartu dostala aj neskôr na turnaj s dotáciou 25 000 dolárov v švajčiarskom Chiasso, kde však opäť stroskotala v prvom kole, tentoraz na rakete Anne Schäferovej. V júni sa potom cez kvalifikáciu dostala do hlavnej súťaže domáceho turnaja ITF v Lenzerheide. V prvom kole bola nad jej sily krajanka Xenia Knollová. V polovici októbra potom dostala divokú kartu do kvalifikácie BGL Luxembourg Open 2011 v luxemburskom Kockelscheuer. Na úvod však podľahla Julii Putincevovej výsledkom 1 – 6, 6 – 1 a 2 – 6.

### 2012: Debut na okruhu WTA

Sezónu začala dvoma januárovými, za sebou idúcimi juniorskými turnajmi v Česku, keď na prvom z týchto turnajov v Přerove nestratila v ceste za víťazstvom ani jeden set a na druhom turnaji v Prahe potom stratila set iba jeden. Vo februári sa kvalifikovala na turnaj ITF s rozpočtom 10 000 dolárov v nemeckom Leimen, kde postúpila do štvrťfinále, v ktorom však nestačila na neskoršiu finalistku Terezu Smitkovú. O dva mesiace neskôr, v apríli, zamierila do Spojených štátov, kde na juniorskom turnaji v Carson v Kalifornii prehrala v treťom kole s domácou Allie Kiickovou. Nasledujúci týždeň prehrala v dvoch setoch v kvalifikácii turnaja ITF v americkom Pelhame so semifinalistkou Wimbledonu z roku 1999 Američankou Alexandrou Stevensonovou. Francúzskym turnajom v Beaulieu-sur-Mer sa potom vrátila späť na juniorskú tour. Na turnaji stratila ako siedma nasadená iba jeden set v druhom kole a turnaj ovládla. Nasledujúci týždeň získala štvrtý juniorský titul v sezóne, keď dokázala triumfovať v talianskej Salsomaggiore Terme, kde opäť v priebehu celého turnaja stratila iba jeden set. Ale, jej víťazná séria skončila nasledujúci týždeň na turnaji v toskánskom Prato, kde v troch setoch nestačila na Ivanu Jorovićovú.

Neskôr v máji dostala divokú kartu do kvalifikačnej fázy WTA turnaja Brussels Open. V prvom kole kvalifikácie prekvapivo premohla v troch setoch bývalú hráčku svetovej dvadsiatky Jelenu Bovinovú z Ruska. V nasledujúcom kole však ľahko podľahla Ukrajinke Lesii Curenkovej, ale vďaka víťazstvu nad Bovinovou sa v rebríčku WTA posunula o 189 miest do prvej svetovej tisícky na 951. miesto.

Ďalším turnajom bola pre ňu juniorka French Open v Paríži. Ako nasadená hráčka číslo pätnásť, nestačila v prvom kole na nenasadenú kanadskú tenistku Françoise Abandovú v dvoch skrátených hrách. Menej ako mesiac po jej trpkej prehre na French Open zamierila na ďalší turnaj WTA, tentoraz do holandského 's-Hertogenbosch. Ale, v kvalifikácii ju porazila najvyššie nasadená Urszula Radwańská.

Ešte pred Wimbledonom si zahrala prípravný juniorský turnaj na tráve v britskom Roehampton. Na turnaji sa dostala do semifinále, keď cestou do neho porazila dve hráčky z TOP 10 juniorského rebríčka Indy de Vroomeovú a Sachiu Vickeryovú, predtým, ako v dvoch setoch nestačila na budúcu dievčenskú šampiónku z Wimbledonu Kanaďanku Eugenie Bouchardovú. Vo dvojhre junioriek na Wimbledone utrpela sklamanie, keď sa s turnajom lúčila už po druhom kole, keď nestačila na Indy de Vroomovú. Vo štvorhre sa dostala spoločne s Chorvátkou Anou Konjuhovou až do finále, v ktorom však nestačili po výsledku 4 – 6 a 3 – 6 na kanadsko-americký pár Eugenie Bouchardová a Taylor Townsendová.

O niekoľko týždňov neskôr zamierila späť do Švajčiarska, kde sa rozhodla štartovať na prestížnom európskom juniorskom šampionáte v tenise. Nasadená ako číslo dva a ako domáca favoritka, sa dostala do semifinále, kde prehrala dvakrát 4 – 6 s tureckou hráčkou Basak Eraydınovou. O mesiac neskôr cestovala do Kanady, kde sa hral Canadian Open juniorov v Repentigny, prípravný juniorský turnaj na blížiaci sa US Open. Na turnaji dosiahla 3. kolo, keď bola nad jej sily Jeļena Ostapenková z Lotyšska, hoci jej v prvom sete uštedrila kanárika. Na US Open nedokázala v dievčenskom singli opäť urobiť žiadny veľký výsledok, keď ju v troch setoch premohla neskoršia finalistka turnaja domáca Samantha Crawfordová, ktorá v súťaži štartovala na divokú kartu. Vo štvorhre sa jej však opäť darilo lepšie, keď sa spoločne so Slovenkou Petrou Uberalovou, prebojovali až do finále, kde však podľahli domácemu páru číslo štyri Gabrielle Andrewsová a Taylor Townsendová za 72 minút výsledkom 4 – 6 a 3 – 6.

Po US Open si Benčičová vzala dvojtýždňovej pauzu, po ktorej sa späť na profesionálny okruh vrátila turnajom ITF s dotáciou 10 000 dolárov v egyptskom Šarm aš-Šajchu. V prvom kole rozdrvila najvyššie nasadenú hráčku v turnaji Lu Ťia-ťing z Číny. V najbližších dvoch kolách premohla dve kvalifikantky a postúpila do jej prvého semifinále na profesionálnom okruhu. V ňom porazila rakúsku nasadenú štvorku Barbaru Haasovú a postúpila do finále, kde po výhre nad druhou nasadenou Fatma Al Nabhaniovou výsledkom 6 – 3 a 7 – 6 získala prvý profesionálne titul. Na rovnakom turnaji dokázala ovládnuť aj štvorhru, keď spoločne s Egypťankou Lou Brouleauvou porazili vo finále poľsko-ukrajinský pár Olga Brózdová a Ganna Pivenová.

V októbri dostala od usporiadateľov divokú kartu do hlavnej súťaže Luxembourg Open v Luxembursku, kde v minulom ročníku vypadla v kvalifikácii. V úvodnom kole však ľahko podľahla v dvoch setoch nenasadenej Venus Williamsovej, ktorá neskôr celý turnaj ovládla. Aj napriek tomu sa výrazne posunula v rebríčku WTA, keď sa vyhupla o 108 miest na 614. pozíciu. Na turnaji štartovala aj vo štvorhre, keď s domácou spoluhráčkou Claudine Schaulovou dostali divokú kartu do hlavného turnaja. V 1. kole nestačili na americko-nemeckú dvojicu Bethanie Matteková-Sandsová a Andrea Petkovicová.

Začiatkom novembra sa potom cez kvalifikáciu dostala do hlavného turnaja kategórie ITF s dotáciou 25 000 dolárov v španielskom Benicarló, kde prehrala v prvom kole s Nemkou Dinah Pfizenmaierovou. Záver sezóny 2012 zakončila juniorskými turnajmi v Severnej Amerike. Najprv došla do semifinále turnaja v Bradentone, kde nestačila na Barbaru Haasovú z Rakúska. Na prestížnom tenisovom turnaji juniorov Orange Bowl dosiahla na štvrťfinále, keď prehrala s neskoršou víťazkou Anou Konjuhovou z Chorvátska. Nakoniec však ovládla mexický turnaj v Mexico City, keď počas šiestich stretnutí neprišla ani raz o set.

### 2014: Prienik do TOP 50 a štvrťfinále na US Open

Na seniorskom grandslame debutovala januárovým Australian Open, keď postúpila po troch víťazných dueloch v kvalifikácii. V poslednom z nich si poradila s Kanaďankou Sharon Fichmanovou.

Na Nürnberger Versicherungscup 2014
Na úvod hlavnej súťaže zdolala japonskú veteránku Kimiko Dateovú Kurumuovú, čo znamenalo zápas medzi najstaršou a druhou najmladšou hráčkou v pavúku turnaja. Bývalú svetovú štvorku porazila v troch setoch. V druhom kole však nestačila na štvrtú nasadenú a neskoršiu víťazku grandslamu Li Na z Číny.

Vo februári nastúpila k medzištátnemu zápasu 2. svetovej skupiny Fed Cupu proti Francúzsku. V parížskej hale vyhrala bez straty setu obe dvojhry, najskôr nad Alizé Cornetovou a potom nad Virginie Razzanovou. Napriek tomu Švajčiarky nepostúpili do baráže o účasť vo Svetovej skupine 2015, keď v rozhodujúcom piatom zápase prehrala po boku Timei Bacsinszkej s párom Cornetová a Mladenovicová. V marci dostala divokú kartu na Indian Wells Masters, kde ju na úvod porazila britská kvalifikantka Heather Watsonová v dvoch setoch.

Premiérové ​​semifinále na okruhu WTA Tour si zahrala ako kvalifikantka na aprílovom Family Circle Cupe, jedinom turnaji konanom na zelenej antuke. V prvom kole na jej rakete skončila ruská turnajová desiatka Maria Kirilenková, potom Marina Erakovicová a v tretej fáze najvyššie postavená tínedžerka svetovej klasifikácie Elina Svitolinová z Ukrajiny. Prvú kariérnu účasť vo štvrťfinále premenila v doteraz najväčšie víťazstvo kariéry nad treťou nasadenou Taliankou Sarou Erraniovou. V semifinále však nestačila na slovenskú tenistku Janu Čepelovú. Dlhá cesta turnajom pre ňu znamenala premiérový kariérny posun do prvej stovky rebríčka WTA, keď 7. apríla figurovala na 91. mieste.

V máji sa kvalifikovala do hlavnej súťaže Mutua Madrid Open, kde vypadla so svetovou jednotkou Serenou Williamsovou v dvoch setoch. Ďalší týždeň opäť postúpila z kvalifikácie na Internazionali BNL d'Italia. V prvom kole vyradila hráčku z Top 25 Anastasiju Pavľučenkovovú. Potom však nestačila na dvanástu nasadenú Pennettovú po trojsetovom priebehu. Na Nürnberger Versicherungscupe ju v úvodnom zápase zastavila nemecká tenistka Mona Barthelová.

S ​​Martinou Hingisovou. Obe Švajčiarky, ktoré majú slovenské korene, si zahrali štvorhru na tokijskom turnaji.
V pozícii svetovej osemdesiatky mala istú účasť v hlavnej súťaži parížskeho French Open, na ktorom ju na úvod zastavila bývalá svetová jednotka Venus Williamsová.

Trávnatú časť sezóny rozohrala na AEGON Classic v Birminghame, kde zvládla vstupný duel proti Chorvátke Donne Vekićovej, aby jej však potom stopku vystavila obhajkyňa titulu Daniela Hantuchová. Tromi kolami kvalifikácie prešla na Aegon International v Eastbourne. V prvom kole však nestačila na Britku Johanne Kontaovú, hrajúcu vďaka divokej karte. Grandslamový Wimbledon predstavoval postup do tretieho kola po výhrach nad Rybárikovou a Victoriou Duvalovou, aby jej cestu v dvoch setoch prerušila favorizovaná Rumunka Simona Halepová. Do tretej fázy tiež postúpila s Martinom Kližanom v zmiešanej súťaži. V ženskej štvorhre vypadla v druhom kole po boku Cvetany Pironkovovej, keď skončili na raketách neskorších finalistiek Tímey Babosovej a Kristíny Mladenovicovej.

Podanie na Rome Masters
Letný diel roka na tvrdých povrchoch otvorila na Istanbul Cupe, kde jej na úvod uštedrila dva kanáre neskoršia víťazka Caroline Wozniacka. Na augustový turnaj kategórie Premier 5 – Cincinnati Masters dostala divokú kartu. Opäť však nezvládla otváracia zápas proti Karin Knappovej. Na Connecticut Open v New Havene zaznamenala síce postup z trojkolovej kvalifikácie, aby však následne podľahla Češke Barbore Zahlavovej-Strýcovej, keď v stretnutí čelila 39 breakovým príležitostiam súperky.

Až pri svojom debute na US Open dokázala prejsť cez prvú fázu po výhre nad belgickou hráčkou Wickmayerovou. Potom vyradila 31. nasadenú Japonku Kurumi Narovú po trojsetovom priebehu. V treťom a štvrtom kole dosiahla na svoje prvé víťazstvo nad hráčkami elitnej svetovej desiatky, keď najskôr porazila sedmičku turnaja Angelique Kerberovú, a potom srbskú deviatu nasadenú Jelenu Jankovičovú v dvoch setoch. Stala sa tak najmladšou štvrťfinalistkou US Open od roku 1997, kedy sa do tejto fázy prebojovala jej krajanka Martina Hingisová. Cesta pavúkom skončila na rakete Číňanky Pcheng Šuaj. Bodový zisk jej však zaistil premiérový postup do elitnej štyridsiatky rebríčka WTA.

Debutové finále na okruhu WTA si zahrala na úvodnom ročníku čínskeho turnaja Tianjin Open, konaného v októbri v Tiencine. Nestačila v ňom na Američanku Alison Riskeovú.

Sezónu zakončila na 33. mieste rebríčka WTA a Ženská tenisová asociácia ju vyhlásila za nováčika roka 2014.

### 2015: Prvý titul na okruhu WTA, zdolanie svetovej jednotky a preniknutie do TOP 20

#### Úvodná časť

Začiatok sezóny ju zastihol v horšej forme, keď v úvodných kolách oboch austrálskych turnajov, Apia International Sydney a Australian Open, uhrala vždy len tri gemy. Na prvom podľahla Darji Gavrilovovej a na druhom Julii Görgesovej. Vo februári pomohla jedným bodom k postupu Švajčiarok do baráže z druhej svetovej skupiny Fed Cupu proti Švédsku. Potom štartovala na obnovenom BNP Paribas Fortis Diamond Games v Antverpách, kde na úvod prehrala s Alizé Cornetovou hoci získala prvý set.

Počas Apia International Sydney
Debutovú výhru v roku dosiahla na februárovom Dubai Tennis Championships, kde vyradila Karin Knappovú, aby ju hladko zastavila šiesta nasadená Venus Williamsová. Na Qatar Total Open skončila v prvom kole kvalifikácie s Francescou Schiavoneovou. Zlepšenie výkonu prišlo na Indian Wells Masters, kde ako 31. nasadená vyhrala v treťom kole s bývalou svetovou jednotku Caroline Wozniackou. Výhra znamenala prvé kariérne víťazstvo nad hráčkou, ktorá bola aktuálne súčasťou elitnej svetovej päťky. V osemfinále jej však vystavila stopku Jelena Jankovićová, hoci mala v rozhodujúcom sete k dobru break.

Do rovnakej fázy sa prebojovala aj na Miami Masters. Vo štvrtom kole však nenašla recept na Sloane Stephensovú.

#### Antuková sezóna

Charlestonská Family Circle Cup, hraná na zelenej antuke, znamenala prekvapivé vyradenie v druhom zápase s čiernohorskou kvalifikantkou Dankou Kovinićovou.

Príjem na Mutua Madrid Open
Na turnaji Porsche Grand Prix prišlo ďalšie nezvládnuté druhé kolo, tentoraz v dueli so svetovou desiatkou Carlou Suárezovou Navarrovou.

V úvodnom kole J&T Banka Prague Open proti 17-ročnej chorvátskej juniorke Ane Konjuhovej prehospodárila tri mečbaly, aby nakoniec vypadla.. Napriek tomu si z Prahy odviezla prvý kariérny titul z okruhu WTA Tour, keď v páre s Kateřinou Siniakovou vyhrali deblovú súťaž. Vo finále zdolali ukrajinsko-českú dvojicu Kateryna Bondarenková a Eva Hrdinová po dvojsetovom priebehu. Tretí zo štyroch turnajov Premier Mandatory v roku, Mutua Madrid Open, priniesol porážku v úvodnom zápase s mladou Chorvátkou Ajlou Tomljanovićovou 4 – 6 a 3 – 6. Rýchlo tiež opustila rímsku antuku Internazionali BNL d'Italia, kde ju druhýkrát v sezóne porazila Gavrilovová. Cez Danielu Hantuchovú prešla do druhej fázy French Open, v ktorej ju zastavila favorizovaná Madison Keysová.

#### Sezóna na tráve

Na trávnatom Topshelf Open si poradila s Jessicou Pegulaovou aj Alison Van Uytvanckovou, aby po takmer trojhodinovom boji zdolala Kristinu Mladenovicovú, keď odvrátila tri mečbaly. V prvom semifinále sezóny vrátila marcovú porážku Jankovičovej a druhýkrát prenikla do finále dvojhry na okruhu WTA Tour. V ňom však jej cestu ukončila Talianka Camila Giorgiová.

Debutový singlový titul na okruhu WTA Tour získala na eastbournskej tráve Aegon International z kategórie Premier, keď na jej rakete zostali vyššie postavené tenistky Madison Keysová, Eugenie Bouchardová, Caroline Wozniacka a v trojsetovom finále Agnieszka Radwańská. Po turnaji sa potom v novom vydaní klasifikácie dvojhry z 29. júna 2015 dostala na svoje rebríčkové maximum, keď jej patrilo 22. miesto.

Po turnaji zamierila do Wimbledonu, kde bola nasadená z 30. pozície. V prvom kole si poradila v troch setoch proti semifinalistke z roku 2010 Bulharke Cvetane Pironkovovej. V nasledujúcom kole si opäť v troch setoch poradila s nenasadenou Annou-Lenou Friedsamovou z Nemecka. V treťom kole potom zdolala aj americkú kvalifikantku Bethanie Matteková-Sandsovú a nad jej sily bola až v osemfinále bývalá svetová jednotka Viktoria Azarenková, ktorej podľahla v dvoch setoch. Osemfinále pre ňu bolo aj napriek tomu najlepším výsledkom na trávnatom grandslame a po turnaji sa v novom vydaní rebríčka WTA z 13. júla 2015 dostala na svoje rebríčkové maximá vo dvojhre aj vo štvorhre, keď jej patrila 21. pozícia, respektíve 96. pozícia.

#### Letná a jesenná časť

Príjem vo Wimbledone
Severoamerickú tenisovú sezónu na betónoch začala augustovým turnajom Citi Open 2015 vo Washingtone DC, kde v 1. kole porazila Češku Terezu Smitkovú, aby v nasledujúcom kole nestačila v dvoch setoch na neskoršiu finalistku Anastasiju Pavľučenkovovú z Ruska. Z turnaja však neodchádzala na prázdno, pretože spoločne s francúzskou tenistkou Kristinou Mladenovicovou ovládla súťaž štvorhry. Vo finálovom zápase dokázali poraziť španielsko-slovinské turnajové trojky Laru Arruabarrenovú a Andreju Klepáčovú výsledkom 7 – 5 a 7 – 6.

Na nasledujúcom turnaji Rogers Cup 2015 hranom v kanadskom Montreale, zaznamenala životný úspech, keď dokázala celý turnaj kategórie WTA Premier 5 ako nenasadená hráčka ovládnuť. Najprv si v 1. kole poradila v troch setoch s Kanaďankou Eugenie Bouchardovou, keď jej v prvom sete uštedrila kanára. V ďalšom kole potom zdolala štvrtú nasadenú Caroline Wozniacku z Dánska výsledkom dvakrát 7 – 5. Následne si poradila aj s nemeckou tenistkou Sabine Lisickou, keď stretnutie ovládla ziskom tajbrejku v treťom sete. Jej spanilá jazda turnajom pokračovala aj vo štvrťfinále, kde si v dvoch setoch vyšliapla na bývalú svetovú jednotku Anu Ivanovičovú. V semifinále bola vyzyvateľkou Benčičovej svetová tenistka číslo jedna Američanka Serena Williamsová, s ktorou dokázala v predchádzajúcom jedinom vzájomnom dueli na turnaji v Madride 2014 uhrať len tri gemy. Švajčiarka najprv prehrala 1. set pomerom 3 – 6. V druhom sete potom nepremenila za stavu 5 – 3 setbal a za stavu 5 – 5 a 0 – 40 bola na pokraji vyradenia. Postupne však odvrátila celkovo štyri brejkbaly súperky a set uhrala výsledkom 7 – 5. V treťom dejstve, v ktorom prišla o náskok dvoch brejkov, nakoniec zvíťazila 6 – 4 a postúpila do svojho prvého finále kategórie Premier. Po zápase bola plná emócií a kanadskému obecenstvu na dvorci Rexall Centre oznámila: „*Neviem teraz popísať svoje pocity. Situáciou na kurte som bola ohromená, ale teraz som šťastná. Je to naozaj neuveriteľný pocit. Nemám slov*". Benčičová sa stala v 18 rokoch najmladšou premožiteľkou Williamsovej od Turnaja majsteriek 2004, kde Serenu vtedy porazila sedemnásťročná Maria Šarapovová. V súboji o titul potom narazila na Simonu Halepovú, ktorá za stavu 6 – 7, 7 – 6 a 0 – 3 stretnutie pre vyčerpanie vzdala. „*Už som ďalej nemohla. Veľa som sa snažila, ale nešlo to*". Vysvetlila Halepová divákom pri preberaní trofeje pre porazenú finalistku. Benčičová dokázala cestou za víťazstvom v turnaji vyradiť šesť grandslamových finalistiek a pri slávnostnej ceremónii bola plná emócií: „*Je to skvelý pocit, len škoda, že to finále muselo skončiť takto. Ale výhra je výhra a bol to fantastický týždeň*".

Len dva dni po životnom triumfe v Toronte štartovala aj na ďalšom turnaji americkej série US Open Series, turnaji Western & Southern Open v Cincinnati, kde na úvod porazila v dvoch setoch svetovú jedenástku Angelique Kerberovú, s ktorou tak vyhrala aj druhý vzájomný zápas. V 2. kole si poradila s Taliankou Pennettovou, keď v stretnutí nestratila ani raz podanie. V osemfinále proti Lucii Šafářovej však zápas po prehratom prvom sete pomerom 2 – 6 pre poranenia pravého zápästia skrečovala. Svoje zranenie potom po zápase komentovala: „*Je mi ľúto, že som musela prvýkrát v kariére zo zápasu predčasne odstúpiť, ale verím, že to nie je nič vážne. Dúfam, že budem čoskoro fit, a že to neohrozí prípravu na US Open*". Na US Open prichádzala ako obhajkyňa štvrťfinále z predošlého ročníka. Ako 12. nasadená porazila najprv v 1. kole bulharskú tenistku Sesil Karatančevovú a následne aj v troch setoch Misaki Doiovú z Japonska, keď za stavu 5 – 7, 5 – 6 a 0 – 40 odvrátila tri mečbaly súperky. V 3. kole bola nad jej sily Venus Williamsová, ktorej podľahla výsledkom 3 – 6 a 4 – 6.

Ázijskú časť rozohrala tokijským Toray Pan Pacific Open z kategórie Premier, kde plnila úlohu ôsmej nasadenej. V 1. kole najprv uštedrila dva kanáre čínskej kvalifikantke Su Ji-fan, aby si následne v troch setoch poradila so Samanthou Stosurovou. Vo štvrťfinále potom porazila turnajovú trojku Garbiñe Muguruzovú zo Španielska a medzi poslednou štvorkou ľahko zvíťazila nad Caroline Wozniackou, s ktorou tak vyhrala aj štvrtý vzájomný duel v sezóne. Vo finále ju čakala Agnieszka Radwańská, ktorú ak by porazila, sa mohla posunúť do Top 10. To sa jej však nepodarilo a na poľskú tenistku nestačila pomerom dvakrát 2 – 6.

Ďalším turnajom sa pre ňu stal Wuhan Open, kde dokázala najprv v 1. kole prejsť cez Chorvátku Ajlu Tomljanovićovou, ale v 2. kole musela kvôli zdravotným problémom vzdať rozohraný zápas proti Camile Giorgiovej. Na China Open 2015 v Pekingu najprv porazila v úvodnom kole v troch setoch americkú tenistku Madison Brenglovú, ale v 2. kole odstúpila kvôli poraneniu pravej ruky z turnaja a nenastúpila tak k zápasu s Chorvátkou Mirjanou Lučićovou-Baroniovou.

Benčičová sa nekvalifikovala na Turnaj majsteriek 2015, ale dokázala sa kvalifikovať na WTA Elite Trophy, kde však pre zranenie ľavého kolena neštartovala. Sezónu zakončila ako štrnásta hráčka sveta.

### 2016: Debut v TOP 10

#### Prvá tínedžerka v elitnej svetovej desiatke od roku 2009

Na začiatku sezóny štartovala v austrálskom Brisbane, kde ako 7. nasadená najprv vyradila v 1. kole Saru Erraniovú z Talianska, aby následne v dvoch setoch nestačila na americkú kvalifikantku Samanthu Crawfordovú. Ďalším turnajom na austrálskej tour bol pre ňu Apia International v Sydney, kde si pripísala premiérovú výhru v roku 2016, keď v troch setoch porazila chorvátsku kvalifikantku Mirjane Lučićovú-Baroniovú. V osemfinále po víťazstve dvakrát 6 – 3 prešla cez Bulharku Pironkovovú a vo štvrťfinále si v prvom vzájomnom stretnutí poradila aj s ruskou tenistkou Jekaterinou Makarovovou. V semifinále potom po prvom prehratom sete zápasu s Mónicou Puigovou z Portorika, v ktorom dostala kanárika, vzdala zápas kvôli chorobe.

Na úvodnom grandslame sezóny Australian Open bola v ženskej dvojhre nasadená ako hráčka číslo dvanásť. Turnaj začala výhrou nad Američanku Alison Riskeovou a oplatila jej prehru z finále v čínskom Tianjine v roku 2014. V 2. kole porazila maďarskú hráčku Tímeu Babosovú a vôbec prvýkrát postúpila do 3. kola na austrálskom grandslame. Svoje maximum vylepšila v 3. kole, keď po troch setoch vzišla ako víťazka zápasu proti Ukrajinke Kateryne Bondarenkovej. V osemfinále narazila na Mariu Šarapovovú, s ktorou zviedla vôbec prvý duel na okruhu WTA. Po viac ako dvoch hodinách zápasu nakoniec podľahla Ruske dvakrát 5 – 7.

Na novo zaradený turnaj do okruhu WTA Tour, februárový St. Petersburg Ladies Trophy v kategórii Premier, prišla ako najvyššie nasadená hráčka. Vo štvrťfinále si poradila s ruskou turnajovou päťkou Pavľučenkovovou. V semifinále sa stretli dve najmladšie hráčky z prvej sedemdesiatky rebríčka, keď 18-ročná Švajčiarka prvýkrát narazila na rovnako starú Rusku Darju Kasatkinovú. Víťazstvom si zaistila debutový kariérny prienik do elitnej svetovej desiatky rankingu v následnom pondelkovom vydaní, čo zhodnotila slovami: „*Byť v Top 10 bolo od detstva vždy ako sen – a teraz som to dosiahla! Znamená to pre mňa veľký deň.*" Vo finálovom boji však v dvoch setoch podľahla talianskej turnajovej dvojke Roberte Vinciovej, ktorá vyhrala turnaj po dva a pol roku. V aktualizovanom rebríčku z 15. februára 2016 vystúpila švajčiarska hráčka na 9. pozíciu. Stala sa tak prvou tínedžerkou v elitnej svetovej desiatke od roku 2009, kedy v nej figurovala Dánka Caroline Wozniacka a celkovo 116. hráčkou od zavedenia klasifikácie v roku 1975. V metropole Spojených arabských emirátov v Dubaji nestačila v úvodnom kole na Jelenu Jankovičovú zo Srbska, ktorej podľahla v troch setoch. Napriek tomu sa v následnom pondelkovom vydaní rebríčka WTA vyhupla na 7. priečku. V rovnakej fáze vypadla aj v Katare, kde skončila na rakete Američanky Coco Vandewegheovej.

Po voľnom žrebe v úvodnom kole na americkom BNP Paribas Open musela v 2. kole ísť do tretieho setu s domácou Lauren Davisovou, ktorú v ňom porazila 6 – 3. Ale v ďalšej fáze nestačila na slovenskú tenistku Rybárikovú. Na floridskom Miami potom skrečovala v 2. kole za stavu 1 – 4 zápas s Kristýnou Plíškovou kvôli bolestiam chrbta. Ako svetová desiatka mala v polovici apríla plniť úlohu švajčiarskej jednotky v Luzerne semifinále Fed Cupu proti Česku. Pre nedoliečené zranenia kostrče z Indian Wells Masters sa však z účasti ospravedlnila, s predpokladom až na štvortýždňovú rekonvalescenciu. Kvôli pretrvávajúcim problémom s chrbtom potom zmeškala aj antukovú časť sezóny s vrcholom na French Open.

#### Návrat po zranení a ďalšie zdravotné komplikácie

Prvým turnajom po návrate sa pre ňu stal trávnatý Ricoh Open 2016 konaný v holandskom Rosmalene, kde sa cez belgickú hráčku Alison Van Uytvanckovú, Američanku Varvaru Lepčenkovú a Viktoriu Golubicovú zo Švajčiarska dostala do semifinále, v ktorom po výsledku 6 – 2, 3 – 6 a 4 – 6 podľahla Francúzke Kristine Mladenovicovej. Vinou zranenia pravého stehna potom musela skrečovať v úvodnom zápase AEGON Classic v Birminghame za stavu 4 – 6 a 3 – 4 rumunskej teniske Irine-Camelie Beguovej. Ako obhajkyňa titulu v anglickom Eastbourne prehrala po voľnom žrebe v úvodnom kole v dvoch setoch s Ruskou Jelenou Vesninovou, ktorá ovládla oba sety v skrátených hrách. Do Wimbledonu vstupovala ako siedma nasadená. Po úvodnej výhre nad Bulharkou Pironkovovou bola v druhom kole prinútená zápas skrečovať. Proti americkej kvalifikantke Julii Boserupovej, figurujúcej na 225. priečke rebríčka, stratila úvodný set 4 – 6 na gemy. V úvode druhého setu grandslam opustila pre poranenie ľavého zápästia. Zranenie a herný výpadok jej neumožnil štartovať na Rogers Cupu, kde mala obhajovať titul a ani na olympiáde v Riu.

Štatistiky kariéry
------------------

### Finálové účasti na turnajoch WTA

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 

| Výhry – Prehry |
| --- |
| Grand Slam (0 – 0) |
| WTA Tour Championships (0 – 0) |
| Premier Mandatory & Premier 5 (1 – 0) |
| Premier (1 – 2) |
| International (0 – 2) |

 | 

| Víťazstvá podľa povrchu |
| --- |
| Tvrdý (1 – 3) |
| Tráva (1 – 1) |
| Antuka (0 – 0) |
| Koberec (0 – 0) |

 |

#### Dvojhra: 10 (4 tituly, 6 prehry)

| Výsledok | Č. | Dátum | Turnaj | Povrch | Súperka | Skóre |
| --- | --- | --- | --- | --- | --- | --- |
| Finalistka | 1. | 6. október 2014 | Čína Tianjin Open, Tchien-tin, ČLR | Tvrdý | USA Alison Riskeová | 3 – 6, 4 – 6 |
| Finalistka | 2. | 14. jún 2015 | Holandsko Topshelf Open, 's-Hertogenbosch, Holandsko | Tráva | Taliansko Camila Giorgiová | 5 – 7, 3 – 6 |
|
| Víťazka | 1. | 27. jún 2015 | Spojené kráľovstvo Eastbourne International, Eastbourne, Veľká Británia | Tráva | Poľsko Agnieszka Radwańská | 6 – 4, 4 – 6, 6 – 0 |
|
| Víťazka | 2. | 16. august 2015 | Kanada Rogers Cup, Toronto, Kanada | Tvrdý | Rumunsko Simona Halepová | 7 – 6(7 – 5), 6 – 7(4 – 7), 3 – 0skreč |
|
| Finalistka | 3. | 27. september 2015 | Japonsko Toray Pan Pacific Open, Tokio, Japonsko | Tvrdý | Poľsko Agnieszka Radwańská | 2 – 6, 2 – 6 |
|
| Finalistka | 4. | 14. február 2016 | Rusko St. Petersburg Ladies Trophy, Petrohrad, Rusko | Tvrdý (hala) | Taliansko Roberta Vinciová | 4 – 6, 3 – 6 | - |
| Finalistka | 5. | 20. október 2018 | Lucemburk, Lucembursko | tvrdý (h) | GER  Julia Görgesová | 4–6, 5–7 |
|
| Víťazka | 3. | 23. február 2019 | Dubaj, Spojené arabské emiráty | tvrdý | CZE  Petra Kvitová | 6–3, 1–6, 6–2 |
|
| Finalistka | 6. | 23. jún 2019 | ŠpanielskoMallorca, Španělsko | tráva | USA  Sofia Keninová | 7–6(7–2), 6–7(5–7), 4–6 |
|
| Víťazka | 4. | 20. október 2019 | RuskoMoskva, Rusko | tvrdý (h) | RUS  Anastasija Pavľučenkovová | 3–6, 6–1, 6–1 |

#### Štvorhra: 2 (2 tituly, 0 prehier)

| Výsledok | Č. | Dátum | Turnaj | Povrch | Partnerka | Súperky | Skóre |
| --- | --- | --- | --- | --- | --- | --- | --- |
| Víťazka | 1. | 1. máj 2015 | Česko J&T Banka Prague Open, Praha, Česko | Antuka | Česko Kateřina Siniaková | Ukrajina Kateryna Bondarenková  Česko Eva Hrdinová | 6 – 2, 6 – 2 |
| Víťazka | 2. | 8. august 2015 | USA Citi Open, Washington D.C. Spojené štáty | Tvrdý | Francúzsko Kristina Mladenovicová | Španielsko Lara Arruabarrena  Slovinsko Andreja Klepačová | 7 – 5, 7 – 6(9 – 7) |

Grandslamové účasti prehľad
---------------------------

### Dvojhra

| Turnaj | 2012 | 2013 | 2014 | 2015 | 2016 | SR | V–P |
| --- | --- | --- | --- | --- | --- | --- | --- |
| **Grandslamové turnaje** |
| Australian Open | A | A | 2K | 1K | 4K | 0 / 3 | 4 – 3 |
| French Open | A | A | 1K | 2K | A | 0 / 2 | 1 – 2 |
| Wimbledon | A | A | 3K | 4K | 2K | 0 / 3 | 6 – 3 |
| US Open | A | A | ŠF | 3K | 3K | 0 / 3 | 8 – 3 |
| Výhry–Prehry | 0 – 0 | 0 – 0 | 7 – 4 | 6 – 4 | 6 – 3 | 0 / 11 | 19 – 11 |

### Štvorhra

| Turnaj | 2014 | 2015 | 2016 | SR | V–P |
| --- | --- | --- | --- | --- | --- |
| **Grandslamové turnaje** |
| Australian Open | A | 1K | 2K | 0 / 2 | 1 – 2 |
| French Open | A | 3K | A | 0 / 1 | 2 – 1 |
| Wimbledon | 2K | 2K | A | 0 / 2 | 2 – 2 |
| US Open | 1K | 1K | 1K | 0 / 3 | 0 – 3 |
| Výhry–Prehry | 1 – 2 | 3 – 4 | 1 – 2 | 0 / 8 | 5 – 8 |

**Legenda**| **V** |  F  | SF | ŠF | R# | ZS | Q# | A | P | Z# | PO | Z | F-S | SF-B | NMS | NH |

(V) Vyhrať turnaj; dosiahnuť (F) finále, (SF) semifinále, (ŠF) štvrťfinále; (R#) kolá 4, 3, 2, 1; skončiť vo fáze (ZS) základná-skupina; dosiahnuť (Q#) kvalifikačné kolo; (A) nehral; hral v (Z#) Davis/Fed Cup Zóna Skupina (s číselným označením) alebo (PO) play-off; víťazstvo a (Z) zlatá, (F-S) strieborná alebo (SF-B) bronzová Olympijská medaila; a (NMS) znížená úroveň Masters Series/1000 turnaj; alebo (NH) turnaj sa nekonal.

Aby nedochádzalo k zámene, tieto výsledky sú aktualizované buď na záver turnaja, alebo pri účasti hráčov na turnaji, ktorý sa skončil.

Referencie
----------

1. ↑   *Bencic and Zverev crowned ITF Junior World Champions* [online]. 17 December 2013, [cit. 2013-12-19]. Dostupné online.
2. 1 2  MITCHELL, Kevin. *US Open 2014: Belinda Bencic fairytale ends as Peng Shuai reaches semi-finals* [online]. 2 September 2014, [cit. 2014-10-11]. Dostupné online.
3. 1 2   *Hingis/Bencic bleibt ein Traum* [online]. [Cit. 2014-07-06]. Dostupné online. (German)
4. 1 2  BÜHLER, Dennis. *Das Risikokapital* [online]. 4 June 2012, [cit. 2012-09-12]. Dostupné online. (German)
5. 1 2   *Pätnásťročná tenistka triumfovala medzi seniorkami* [online].. Dostupné online.
6. ↑   *Australian Open 2014: Swiss prodigy Belinda Bencic breathes new life into the women's game* [online]. 15 January 2014, [cit. 2014-01-29]. Dostupné online. (anglicky)
7. 1 2   *«Newcomerin des Jahres» – Belinda Bencic* [online]. 15 December 2013, [cit. 2014-01-13]. Dostupné online. (German)
8. ↑  STAUFFER, René. *Ein «Wunderkind» wird erwachsen* [online]. 4 May 2012, [cit. 2014-01-13]. Dostupné online. (German)
9. ↑  GERMANN, Daniel. *Familienangelegenheit* [online]. 3 July 2013, [cit. 2014-01-13]. Dostupné online. (German)
10. ↑  Šablóna:Citace elektronickej monográfie
11. 1 2 3 4 5   *Player's Details: Belinda BENCIC* [online]. [Cit. 2015-08-17]. Dostupné online. (anglicky)
12. ↑  CBC Sports. *Canadian Eugenie Bouchard defends Wimbledon doubles title* [online]. 2012-07-08, [cit. 2015-08-20]. Dostupné online.
13. ↑  SITA. *US Open: Petra Uberalová deblový titul nezískala* [online]. 2012-09-08, [cit. 2015-08-21]. Dostupné online.
14. ↑  Tages-Anzeiger. *Bencic unterliegt der grossen Venus Williams* [online]. 2012-10-16, [cit. 2015-08-23]. Dostupné online.
15. ↑   *Youngster Bencic gegen Routinière Date-Krumm* [online]. 12 January 2014, [cit. 2014-01-12]. Dostupné online. (German)
16. ↑   *Bencic feiert erfolgreiche Premiere* [online]. 13 January 2014, [cit. 2014-01-13]. Dostupné online. (German)
17. ↑  ROTHENBERG, Ben. *Swiss Teenager Beats Date-Krumm in a Battle of Generations* [online]. 13 January 2014, [cit. 2014-01-13]. Dostupné online.
18. ↑  GERMANN, Daniel. *Belinda Bencic auf dem richtigen Weg* [online]. 15 January 2014, [cit. 2014-01-17]. Dostupné online. (German)
19. ↑  UBHA, Ravi. *Bencic stuns Cornet in Paris* [online]. 8 February 2014, [cit. 2014-02-11]. Dostupné online. Archivované 2016-08-22 z originálu.
20. ↑  UBHA, Ravi. *Doubles win seals World Group play-off place for France* [online]. 9 February 2014, [cit. 2014-02-11]. Dostupné online.
21. ↑   *Schweiz verliert Krimi gegen Frankreich* [online]. 9 February 2014, [cit. 2014-02-11]. Dostupné online. (German)
22. ↑   *Heather Watson beats Belinda Bencic in Indian Wells* [online]. 6 March 2014, [cit. 2014-03-06]. Dostupné online.
23. ↑  KLOTZBACH, Cécile. *Bencic und Vögele in die Wüste geschickt* [online]. 6 March 2014, [cit. 2014-03-06]. Dostupné online. (German)
24. ↑   *Vögele und Bencic in Indian Wells ausgeschieden* [online]. 6 March 2014, [cit. 2014-03-06]. Dostupné online. (German)
25. ↑   *Bencic setzt ein Ausrufezeichen* [online]. 31 March 2014, [cit. 2014-04-04]. Dostupné online. (German)
26. ↑   *Bencic marschiert ins Achtelfinale!* [online]. 2 April 2014, [cit. 2014-04-04]. Dostupné online. (German)
27. ↑   *Bencic erstmals in einem WTA-Viertelfinal* [online]. 4 April 2014, [cit. 2014-04-04]. Dostupné online. (German)
28. ↑   *Bencic setzt Siegeszug fort* [online]. 5 April 2014, [cit. 2014-04-06]. Dostupné online. (German)
29. 1 2   *Bencic kann den Sack nicht zumachen* [online]. 6 April 2014, [cit. 2014-04-07]. Dostupné online. (German)
30. 1 2   *Belinda Bencic verpasst Final* [online]. 6 April 2014, [cit. 2014-04-06]. Dostupné online. (German)
31. ↑   *Bencic gegen Serena Williams chancenlos* [online]. 4 May 2014, [cit. 2014-05-28]. Dostupné online. (German)
32. ↑   *Bencic (17) schlägt in Rom wieder zu* [online]. 13 May 2014, [cit. 2014-05-28]. Dostupné online. (German)
33. ↑   *Bencic (17) in Rom ausgeschieden* [online]. 14 May 2014, [cit. 2014-05-28]. Dostupné online. (German)
34. ↑   *Bencic scheitert an Pennetta* [online]. 14 May 2014, [cit. 2014-05-28]. Dostupné online. (German)
35. ↑   *Bencic mit kurzem Gastspiel in Nürnberg* [online]. 18 May 2014, [cit. 2014-05-28]. Dostupné online. (German)
36. ↑   *Barthel im Nürnberg-Achtelfinale* [online]. 18 May 2014, [cit. 2014-05-28]. Dostupné online. (German)
37. ↑   *Bencic scheitert in Startrunde an Venus Williams* [online]. 25 May 2014, [cit. 2014-05-28]. Dostupné online. (German)
38. ↑   *Bencic zahlt Lehrgeld gegen Venus Williams* [online]. 25 May 2014, [cit. 2014-05-28]. Dostupné online. (German)
39. ↑   *Bencic startet erfolgreich in die Rasen-Saison* [online]. 9 June 2014, [cit. 2014-07-06]. Dostupné online. (German)
40. ↑   *Niederlagen für Bencic und Vögele* [online]. 10 June 2014, [cit. 2014-07-06]. Dostupné online. (German)
41. ↑   *Bencic scheitert in 1. Runde* [online]. 17 June 2014, [cit. 2014-07-06]. Dostupné online. (German)
42. ↑   *Bencic von Halep gestoppt* [online]. 28 June 2014, [cit. 2014-07-06]. Dostupné online. (German)
43. ↑  IMHOFF, Dan. *Identical trouble as doubles rained off* [online]. 30 June 2014, [cit. 2014-07-06]. Dostupné online.
44. ↑   *Bencic geht gegen Wozniacki 0:6, 0:6 unter* [online]. 15 July 2014, [cit. 2014-10-11]. Dostupné online. (German)
45. ↑   *Bencic scheitert klar an Knapp* [online]. 11 August 2014, [cit. 2014-10-11]. Dostupné online. (German)
46. ↑   *Bencic erneut in der 1. Runde gescheitert* [online]. 18 August 2014, [cit. 2014-10-11]. Dostupné online. (German)
47. ↑   *Bencic nach verrückter Partie out* [online]. 18 August 2014, [cit. 2014-10-11]. Dostupné online. (German)
48. ↑   *Bencic mit souveräner Premiere* [online]. 26 August 2014, [cit. 2014-10-11]. Dostupné online. (German)
49. ↑   *Bencic kämpft sich in die dritte Runde* [online]. 27 August 2014, [cit. 2014-10-11]. Dostupné online. (German)
50. 1 2  GERMANN, Daniel. *Bencic' geplatzter Traum* [online]. 2 September 2014, [cit. 2014-10-11]. Dostupné online. (German)
51. ↑   *Bencic erreicht an US Open den Achtelfinal* [online]. 29 August 2014, [cit. 2014-10-11]. Dostupné online. (German)
52. 1 2   *Ich werde mich mit einer Handtasche belohnen* [online]. 1 September 2014, [cit. 2014-10-11]. Dostupné online. (German)
53. ↑  HÄRING, Simon. *Bencic steckt in einer Krise* [online]. 20 January 2015, [cit. 2015-05-01]. Dostupné online. (German)
54. ↑   *Bencic feiert 1. Sieg auf Tour-Level 2015!* [online]. 7 February 2015, [cit. 2015-05-01]. Dostupné online. (German)
55. ↑  HÄRING, Simon. *Bencic verliert Spiel und Nerven* [online]. 10 February 2015, [cit. 2015-05-01]. Dostupné online. (German)
56. ↑   *Venus zu stark für Bencic* [online]. 16 February 2015, [cit. 2015-05-01]. Dostupné online. (German)
57. ↑   *Bencic schon wieder draussen* [online]. 21 February 2015, [cit. 2015-05-01]. Dostupné online. (German)
58. ↑   *Bencic kickt Wozniacki aus dem Turnier!* [online]. 17 March 2015, [cit. 2015-05-01]. Dostupné online. (German)
59. ↑   *Bacsinszky wie entfesselt – Bencic bitter ausgeschieden* [online]. 18 March 2015, [cit. 2015-05-01]. Dostupné online. (German)
60. ↑   *Belinda Bencic scheitert im Achtelfinal* [online]. 31 March 2015, [cit. 2015-05-01]. Dostupné online. (German)
61. ↑   *Bencic unterliegt Aussenseiterin* [online]. 8 April 2015, [cit. 2015-05-01]. Dostupné online. (German)
62. ↑   *Belinda scheitert in Stuttgart an Navarro* [online]. 24 April 2015, [cit. 2015-05-01]. Dostupné online. (German)
63. ↑   *Bitteres Out in Prag: Bencic verliert Krimi gegen Qualifikantin* [online]. 28 April 2015, [cit. 2015-05-01]. Dostupné online. (German)
64. ↑   *Erster WTA-Titel für Bencic im Doppel* [online]. 1 May 2015, [cit. 2015-05-01]. Dostupné online. (German)
65. ↑   *Giorgi Beats Bencic to Claim First Career Title* [online]. 13 June 2015, [cit. 2015-06-27]. Dostupné online.
66. ↑   *Bouchard retires against Bencic three games before losing* [online]. 24 June 2015, [cit. 2015-06-27]. Dostupné online. Archivované 2016-03-05 z originálu.
67. ↑   *Wozniacki retires after three games, Bencic into final* [online]. 26 June 2015, [cit. 2015-06-27]. Dostupné online.
68. ↑   *WTA: Bencic wins first title* [online]. 27 June 2015, [cit. 2015-06-27]. Dostupné online.
69. ↑   *Quotes from Eastbourne finalists and more* [online]. 26 June 2015, [cit. 2015-06-27]. Dostupné online.
70. ↑   *Ranking WTA: Best ranking per Belinda Bencic* [online]. livetennis.it, 2015-06-29, [cit. 2015-06-29]. Dostupné online.
71. ↑  ZABLOUDIL, Luboš. *Serena je ve druhém kole, Suárezová v Londýně dohrála* [online]. 2015-06-29, [cit. 2015-07-13]. Dostupné online.
72. ↑  ZABLOUDIL, Luboš. *Serena v Londýně vyhrála souboj se sestrou Venus* [online]. 2015-07-06, [cit. 2015-07-13]. Dostupné online.
73. ↑  ZABLOUDIL, Luboš. *Smitková vypadla na šestém turnaji WTA po sobě v 1. kole* [online]. 2015-08-05, [cit. 2015-08-10]. Dostupné online.
74. ↑  FELDMAN, Jacob. *Citi Open: Sloane Stephens advances to her first WTA final* [online]. 2015-08-08, [cit. 2015-08-10]. Dostupné online.
75. ↑  ZABLOUDIL, Luboš. *Kolaps nové světové osmičky Plíškové, v Torontu neudržela nadějné vedení* [online]. 2015-08-11, [cit. 2015-08-17]. Dostupné online.
76. ↑  ZABLOUDIL, Luboš. *Šafářová nedopodávala zápas proti Gavrilovové, v Torontu končí i Kvitová a Strýcová* [online]. 2015-08-12, [cit. 2015-08-17]. Dostupné online.
77. ↑  ZABLOUDIL, Luboš. *Serena si poradila s Petkovicovou i popáté, ve čtvrtfinále ji vyzve Vinciová* [online]. 2015-08-14, [cit. 2015-08-17]. Dostupné online.
78. 1 2 3  ZABLOUDIL, Luboš. *Bencicová vyřadila i Ivanovičovou, Halepová si připsala 300. vítězství* [online]. 2015-08-15, [cit. 2015-08-17]. Dostupné online.
79. 1 2  ZABLOUDIL, Luboš. *Bencicová dotáhla životní týden v Torontu až na samotný vrchol* [online]. 2015-08-16, [cit. 2015-08-17]. Dostupné online.
80. ↑  POKORNÝ, Petr. *Schmiedlová v Cincinnati vyřadila Radwaňskou, postupují i Azarenková a Bencicová* [online]. 2015-08-19, [cit. 2015-08-21]. Dostupné online.
81. ↑  ZABLOUDIL, Luboš. *Plíšková i Šafářová se v Cincinnati oklepaly z torontského neúspěchu. Kvitová opět prohrála* [online]. 2015-08-19, [cit. 2015-08-21]. Dostupné online.
82. ↑  POKORNÝ, Petr. *Šafářová je v Cincinnati po skreči Bencicové poprvé ve čtvrtfinále, Plíšková nezvládla závěr proti Jankovičové* [online]. 2015-08-20, [cit. 2015-08-21]. Dostupné online.
83. ↑   *Sestry Williamsové ďalej, Benčičová odvrátila tri mečbaly* [online]. 2015-09-03, [cit. 2015-09-15]. Dostupné online. Archivované 2016-03-05 z originálu.
84. ↑  ZABLOUDIL, Luboš. *Venus porazila Bencicovou i počtvrté, Serena musela zápas otáčet* [online]. 2015-09-05, [cit. 2015-09-15]. Dostupné online.
85. ↑  ZABLOUDIL, Luboš. *Výhra po třech měsících. Suárezová v Tokiu ukončila šňůru osmi porážek* [online]. 2015-09-22, [cit. 2015-10-01]. Dostupné online.
86. ↑  pva. *Plíšková v Tokiu končí, prohrála s Radwaňskou* [online]. 2015-09-25, [cit. 2015-10-01]. Dostupné online.
87. 1 2  ZABLOUDIL, Luboš. *Bencicová opět přehrála Wozniackou. V Tokiu si zahraje o titul i Top 10* [online]. 2015-09-26, [cit. 2015-10-01]. Dostupné online.
88. ↑  POKORNÝ, Petr. *Radwaňská v Tokiu ukončila roční čekání na titul a vrátí se do Top 10* [online]. 2015-09-27, [cit. 2015-10-01]. Dostupné online.
89. ↑  ZABLOUDIL, Luboš. *Zhuhai: Plíšková si ve skupině zahraje s Erraniovou a Jankovičovou* [online]. 2015-11-02, [cit. 2015-11-06]. Dostupné online.
90. ↑  ZABLOUDIL, Luboš. *Hradecká v Sydney proti Makarovové nepřekvapila* [online]. 2016-01-11, [cit. 2016-01-22]. Dostupné online.
91. ↑  ZABLOUDIL, Luboš. *Plíšková v Sydney prolétla do čtvrtfinále. Vyzve zraněnou Halepovou* [online]. 2016-01-12, [cit. 2016-01-22]. Dostupné online.
92. ↑  ZABLOUDIL, Luboš. *Kuzněcovová zdolala Halepovou, smetla Puigovou a má titul ze Sydney* [online]. REV. 2016-01-15, [cit. 2016-01-22]. Dostupné online.
93. ↑  ZABLOUDIL, Luboš. *Serena test zvládla, Giorgiovou porazila ve dvou setech* [online]. REV. 2016-01-18, [cit. 2016-01-22]. Dostupné online.
94. ↑  ZABLOUDIL, Luboš. *Šarapovová i Serena prolétly do 3. kola sa ztrátou tří gamů* [online]. REV. 2016-01-20, [cit. 2016-01-22]. Dostupné online.
95. ↑  ZABLOUDIL, Luboš. *Šarapovová zaznamenala 600. výhru. V osmifinále ji vyzve Bencicová* [online]. 2016-01-22, [cit. 2016-01-22]. Dostupné online.
96. ↑  ZABLOUDIL, Luboš. *Šarapovová si poradila s Bencicovou, ve čtvrtfinále vyzve Serenu* [online]. 2016-01-24, [cit. 2016-01-24]. Dostupné online.
97. ↑   *Vinci & Bencic Reach St. Petersburg F* [online]. WTATour, Inc. 2016-02-13, [cit. 2016-02-15]. Dostupné online.
98. ↑   *Champion's Corner: Roberta Vinci* [online]. WTA Tour, Inc. 2016-02-15, [cit. 2016-02-15]. Dostupné online.
99. ↑   *Swiss teen Bencic into WTA top 10* [online]. Super Sport, 2016-02-15, [cit. 2016-02-15]. Dostupné online.
100. ↑   *10 Things To Know: Dubai & Rio* [online]. WTA Tour, Inc. 2016-02-14, [cit. 2016-02-15]. Dostupné online.
101. ↑  ILIC, Jovica. *WTA RANKINGS 22-02-2016: Bencic up to number 7, Vinci cracks Top 10 for the first time* [online]. tennisworldusa.org, 2016-02-22, [cit. 2016-02-22]. Dostupné online.
102. ↑  ZABLOUDIL, Luboš. *Hradecká už potřetí porazila Bouchardovou, postupuje i Kristýna Plíšková* [online]. 2016-02-23, [cit. 2016-03-28]. Dostupné online.
103. ↑  ZABLOUDIL, Luboš. *Kr. Plíšková je v Miami ve třetím kole, Bencicová jí vzdala* [online]. 2016-03-25, [cit. 2016-03-28]. Dostupné online.
104. ↑   *Zraněná Bencicová nenastoupí proti Češkám v semifinále Fed Cupu* [online]. Sport.cz, 2016-04-10, [cit. 2016-04-11]. Dostupné online.
105. ↑  ZABLOUDIL, Luboš. *Wozniacká se poprvé odhlásila z grandslamu, Roland Garros zmešká i Bencicová* [online]. 2016-05-17, [cit. 2016-06-23]. Dostupné online.
106. ↑  ZABLOUDIL, Luboš. *Bencicová sa zachránila obratem, Jankovičová ztratila vedení* [online]. 2016-06-10, [cit. 2016-06-23]. Dostupné online.
107. ↑  ZABLOUDIL, Luboš. *Siniaková čtvrtfinále v Birminghamu neobhájí, v 1. kole podlehla McHaleové* [online]. 2016-06-15, [cit. 2016-06-23]. Dostupné online.
108. ↑  Chris Oddo. *Bencic Retires with a Wrist Injury on Day 4* [online]. Tennis Now, 2016-06-30, [cit. 2016-06-30]. Dostupné online.
109. ↑  ZABLOUDIL, Luboš. *Bencicová kvůli tréninkovému manku přijde o olympiádu* [online]. 2016-07-27, [cit. 2016-08-01]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Belinda Benčičová**

Externé odkazy
--------------

* Belinda Benčičová na stránke Women’s Tennis Association
* Belinda Benčičová na stránkach ITF (po anglicky)
* Belinda Benčičová na stránkach FED CUP (po anglicky)

Zdroj
-----

* *Tento článok je čiastočný alebo úplný preklad článku Belinda Bencicová na českej Wikipédii.*